《胡生画牛歌》
宋代·张方平

有儒落落何为者，策驴晓到吾门下。凤标高古气深淳，询之乃是陶唐民。

并汾形胜太行麓，西距潼关大河曲。春秋战国汉晋史，所书义勇雄侠士。

多出三晋与秦燕，古云气俗禀之然。我颅儒冠腰博带，躯干不如脑腑大。

曾游两河望王屋，不到并州心不足。喜君历历说其乡，引我心飞过太行。

因爱其乡爱其人，已重其人重其文。文比玉溪既高爽，诗比玉川仍清新。

胡君不但歌诗好，又工画笔名精妙。画牛百年鼻不乾，浙东独有戴巡官。

胡君不肯居戴后，自署名为画牛叟。忽摧两幅教余看，回首故园心恋恋。

我家一廛寄淮汭，往曾亲把枯犁尾。月下歌商叩牛角，雨里寻春坐牛背。

长来提剑事羁游，虚名役我荒西畴。见君画得牛如活，却忆烟蓑淮汭秋。

胡君胡君君贤者，画得信奇宜少画。勿令画价闻于人，掩君诗价兼文价。

作者简介：（1007—1091）应天宋城人，字安道，号乐全居士。仁宗景祐元年举茂才异等科，复中贤良方正科。历知昆山县，通判睦州。西夏入犯，上平戎十策。历知谏院，论建甚多，主与西夏讲和。累进翰林学士，拜御史中丞，改三司使。出知数州府。英宗治平中召拜翰林学士承旨。神宗即位，拜参知政事，反对任用王安石，极论新法之害。以太子少师致仕。既告老，而论事益切，于用兵、起狱尤反复言之。卒谥文定。有《乐全集》。